Tveggja marka hetjan . Mohamed Salah fagnar fyrsta marki sínu á Anfield í dag . AFP Topplið Liverpool þurfti að hafa fyrir því að leggja botnlið Watford að velli , 2 : 0 , á Anfield í ensku úrvalsdeildinni í knattspyrnu í dag . Liverpool er nú með 11 stiga forystu á toppi deildarinnar en þetta var aðeins í annað sinn síðan í mars sem liðinu tekst að halda hreinu tvo leiki í röð . Nigel Pearson tók við botnliði Watford í vikunni og virðist hann strax hafa náð að setja mark sitt á slakasta lið deildarinnar ef marka má leikinn í dag . Gestirnir voru síst lakari aðilinn lengst af og vörðust vel en heimamönnum tókst þó að brjóta ísinn fyrir hálfleik . Mohamed Salah skoraði á 38. mínútu úr fyrsta alvörufæri Liverpool . Hann fékk þá sendingu frá Sadio Mané inn í vítateig áður en hann sneri af sér varnarmann og þrumaði boltanum upp í fjærhornið með hægri fætinum . Mané virtist svo hafa tvöfaldað forystu Liverpool snemma í síðari hálfleik en eftir athugun myndbandsdómara var markið dæmt af vegna rangstöðu . Gestirnir fengu sín færi en Ismaila Sarr komst næst þegar hann hitti ekki boltann fyrir galopnu marki . Salah innsiglaði svo sigurinn með laglegu marki undir lok leiks , aftur eftir stoðsendingu Manés , til að tryggja Liverpool enn ein þrjú stigin . Watford er sem fyrr á botninum með níu stig og aðeins einn sigur í 17 leikjum .